Պոպուլիզմի հաղթարշավը եւ դրա ամենամեծ ձեռքբերումը՝ Բրեքսիթը, մի պահ թվում էր, թե թուլացրել է Եվրամիության դիրքերը եւ ստիպել ԵՄ անդամ պետություններին ուշադրությունը կենտրոնացնել ներքին քաղաքականության վրա եւ դադար տալ ԵՄ ընդլայնման ծրագրերին: Սակայն այդ նույն ժամանակաշրջանում՝ 2017թ. նոյեմբերի 24-ին, Արեւելյան գործընկերության գագաթաժողովի շրջանակներում Հայաստանի եւ Եվրամիության միջեւ ստորագրվեց Համապարփակ եւ ընդլայնված գործընկերության համաձայնագիրը: Եթե ԵՄ-ի ներքին քաղաքականությունը կայունանա, ապա այն կկարողանա կրկին առաջնությունը տալ արտաքին քաղաքականությանը եւ նոր թափ հաղորդել իր ընդլայնման ծրագրերին, ինչը չի կարող չանդրադառնալ Հայաստանի հետ համագործակցության վրա: Իսկ այս տարվա հունվարի 18-ին կայացած Մաքրոնի եւ Մեյի հանդիպմանն ընդառաջ համաշխարհային մամուլում սկսեց շրջանառվել Մեծ Բրիտանիայի՝ ԵՄ հնարավոր վերադարձի մասին խոսակցությունը: Մեծ Բրիտանիայի վերադարձը կարող է ԵՄ կայունացման հարցում գլխավոր դեր խաղալ: